Nova akvizicija

**Studenac sa svojim susjedskim dućanima sve prisutniji na kontinentu**

*Preuzimanjem Špar Trgovine Studenac se širi u kontinentalnoj Hrvatskoj u Bjelovarsko-bilogorskoj, Koprivničko-križevačkoj i Zagrebačkoj županiji*

**Omiš, 3. 8. 2023.** – Hrvatski maloprodajni lanac Studenac preuzeo je ovaj mjesec Špar Trgovinu, hrvatski maloprodajni lanac robe široke potrošnje sa 40 prodavaonica na području Bjelovarsko-bilogorske, Koprivničko-križevačke te Zagrebačke županije. Tvrtka Špar osnovana je 1992. godine i do danas se razvila u trgovački lanac koji se proteže kroz tri županije te zapošljava 150 zaposlenika. Svoje poslovanje i razvoj Špar Trgovina će nastaviti u okviru Studenca koji kontinuirano raste i ulaže u razvoj nacionalnog lanca *dućana susjeda*.

„Koncept dućana susjeda dio je naše filozofije i poslovne strategije za koju smatramo da ima veliki razvojni potencijal te donosi niz prednosti za kupce u ovom ubrzanom životnom stilu, posebno sve one koji ne žele sjedati u automobil ili javna prijevozna sredstva kako bi obavili kupovinu svojih dnevnih potrepština u obližnjim većim mjestima ili gradovima. Prisutnost Studenac brenda sa svojim načinom poslovanja i vrijednostima kontinuirano širimo na kontinentalnu Hrvatsku i želja nam je da se, kao i do sada, što bolje uklopimo u lokalne zajednice. Zadržavajući lojalnost kupaca i zaposlenika postupno ćemo integrirati i razvijati poslovanje lanca kroz ulaganja u prodajnu mrežu, zaposlenike i modernizaciju procesa. Prednost koju kao kompanija možemo ponuditi u ovom području je brza i praktična svakodnevna kupnja za naše kupce te mogućnosti napredovanja i razvoja koji imaju naši zaposlenici kao dio velikog maloprodajnog lanca.“ – izjavio je **Michal Senczuk**, predsjednik Uprave Studenca.

Potvrđuju to i izjave vlasnika Špara, **Rajke Navojec** i **Zlatka Navojca**: „Na današnji dan zaključen je proces prodaje Špar Trgovine koje nastavljaju poslovanje pod okriljem novog vlasnika. Zahvaljujemo prvenstveno našim zaposlenicima s kojima smo zajedno izgradili i širili poslovanje, kao i svim našim partnerima s kojima smo surađivali dugi niz godina. Trideset godina uspješnog poslovanja, kao i kontinuiranog rasta, ne bi bilo moguće bez uloženog zajedničkog truda naših zaposlenika te im želimo, kako poslovni, tako i osobni razvoj unutar Studenac grupe. Pridruživanje Studenac grupi sigurno će donijeti novi pristup u poslovanju te osigurati kontinuiran rast, kao i daljnje jačanje tržišne pozicije poduzeća.“

Novo preuzimanje nastavak je kontinuiranog rasta kojeg Studenac ostvaruje posljednjih godina s ciljem da svoj koncept dućana susjeda približio svim potrošačima u Hrvatskoj. Uslijedit će integracija novog lanca i preuređivanje u Studenac prodavaonice te obogaćivanje asortimana i uvođenje dodatnih usluga – redovite tjedne akcije, posebne akcije te brojne pogodnosti kluba lojalnosti putem mobilne aplikacije Moj Studenac. Tako će u Bjelovarsko-bilogorskoj, Koprivničko-križevačkoj te Zagrebačkoj županiji biti dostupan niz novih Studenac prodavaonica koje kupcima omogućavaju bržu i praktičniju svakodnevnu kupnju uz bogatu ponudu i ugodnu, dobrosusjedsku atmosferu.

Studenac nastavlja sa svojom poslovnom strategijom rasta i razvoja, modernizacijom poslovnih procesa te integracijom u lokalne zajednice kako bi se što bolje pozicionirao kao najbolji izbor u svakom susjedstvu u kojem je prisutan nudeći svojim kupcima „i sitno i bitno“.

**Kontakt za medije:**

Anja Škulje Makjanić

Voditeljica korporativnih komunikacija u Studencu  
[anja.skulje-makjanic@studenac.hr](mailto:anja.skulje-makjanic@studenac.hr)

Ružica Ilak, Pragma komunikacije za Studenac

+385 91 118 6186

[studenac@pragma.hr](mailto:studenac@pragma.hr)

**Trgovački maloprodajni lanac Studenac** kao kompanija posluje od 1991. godine. Kasnih 90-ih proširio je poslovanje otvaranjem veleprodajnog skladišta u Dućama i nekoliko maloprodajnih trgovina u Omišu. Na današnji Studenac, trgovinu-susjed koja pogodnostima za kupce dosljedno prati svjetske trendove, najviše je utjecala 2018. kada počinje transformacija poslovanja popraćena akvizicijama i organskim rastom. Preuzimanjem Istarskih supermarketa i Sonika 2019. lanac jača svoju poziciju i posluje duž cijele jadranske obale. Status utvrđuje 2021. preuzimanjem lanca Bure Trgovina, a važan poslovni iskorak iste godine čini otvaranjem prvih prodavaonica u Zagrebu. Dodatno, u 2022. Studenac preuzima dubrovački Pemo, kutinsku Loniu i više manjih lanaca diljem Hrvatske, a u 2023. lanac Strahinjčicu, te je sada prisutan na nacionalnom nivou. Studenac trenutačno zapošljava gotovo 6000 djelatnika, ima više od 1200 prodavaonica te je među vodećim maloprodajnim lancima u Hrvatskoj. Više informacija dostupno je na [studenac.hr](https://www.studenac.hr/), a priopćenja za medije na [studenac.hr/press](https://www.studenac.hr/press).